Var det ulovligt, da den nordjyske politiker Erik Høgh-Sørensen tilbage i juli 2020 delte et Twitter-opslag med billeder og identitet på en gerningsmand til en voldssag? Det skal Vestre Landsret efter planen tage stilling til tirsdag. Byretten i Hjørring svarede med et ja - og en bøde på 7.500 kroner - da sagen blev behandlet der i september sidste år, men Erik Høgh-Sørensen kaldte dommen forkasteligt og ankede den til Vestre Landsret. Delte navn på Twitter Sagen handler om en voldssag fra Sønderborg. I forbindelse med sagen lavede Twitter-profilen @friedanske et opslag om sagen, som indeholdt billede af gerningsmanden, hans navn og navnet på det pizzeria, som hans familie drev. Erik Høgh-Sørensen retweetede opslaget, og videregav altså dermed foto af manden, hans navn og navnet på familiens pizzeria. Politiet vurderede, at den kendte politiker dermed gjorde sig skyldig i overtrædelse af straffelovens paragraf 264, der handler om uberettiget videregivelse af oplysninger eller billeder om en andens private forhold. Erik Høgh-Sørensen blev derfor tiltalt og indbragt for byretten i Hjørring, som altså for et år siden gav politiet medhold og idømte Høgh-Sørensen en bøde på 7.500 kroner.
Landsretten skal tage stilling til sagen, som tidligere har kostet Erik Høgh-Sørensen en bøde i byretten.